- Markus
- <
- 2
- >

2
Lamtua Yesus tao banan atuling hlukut-kait mesa
(Matius 9:1-8; Lukas 5:17-26)
1 Kuhit nal lelo ila lo kon, Yesus lako pait el kota Kapernaum. Kon atuli las tek apa noan, Un pait maa ne uma son. 2 Tiata atuli hut mamo maas deng ola-ola. Oen maas nakbua didiin uma dalen na tepa. Se hnita mata ka kon inu nol atuli. Kon nam Yesus tek oen deng Ama Lamtua Allah in koma ka.
3 Yesus nahdeh mamasu lam, atuli at aat dohang nol atuling hlukut-kait mes bel Una. 4 Mo atuli mamo naseke, tiata oen kil nal atuling na lako lius se Yesus sila ka loꞌ. Kon nam oen sakes lakos uma dapas, le sukun uma muhung nga. Nikit uma muhung nga hoboka tuun nam, oen niung atuling na nol un nehe ka lako titu se Yesus sila ka.* Oen nehe kas, dakes deng sa-saa man in kuat. 5 Yesus ngat net oen in tao ela ka kon, Un tana noan oen parsai baktetebes se Una. Tiata Un tek atuling hlukut-kait ta noan, “Ana! Auk bel ampong ku in kula-sala ngas son!”
6 Mo muik guru agama Yahudi at ila lo, daad baab se na. Nikit oen ming Yesus aa ela kon, oen dalen nas banan loꞌ. 7 Hidim oen tek apa noan, “Atuling ni brain in aa ela kia! Suma Ama Lamtua Allah sii, man bel ampong nal atuli li in kula-sala ngas. Mo atuling ni in aa ka, un tao apa ka banansila el Ama Lamtua Allah! Na Un bilu-aa Ama Lamtua son!”
8 Mo Yesus taan oen in nangan ela ka, tiata Un tek noan, “Mi nangan ela deken! 9-10 Ta Auk niam mo Atuling Baktetebes sa. Auk muik kuasa le bel ampong atuli li in kula-sala ngas. Eta Auk tek atuling hlukut-kait ni noan, ‘Ku haup ampong deng ku in kula-sala ngas son,’ mi taan le daid ela tam lo ka. Mo eta Auk tekan noan, ‘Hangu tia! Kat ku nehe ka, le pait tia,’ le mi net esan noan daid ela, halas-sam mi tana noan, Auk muik hak le bel ampong atuli li in kula-sala ngas.”
Hidi na kon, Yesus tek atuling hlukut-kait ta noan, 11 “Hii ke! Ku banan son! Tiata, hangu, kat ku nehe ka, le pait tia.”
12 Ming ela kon, atuling na hangu meman, le un kat un nehe ka, hidim pait. Totoang atuil in se na ngas net na nol matan esan. Kon oen totoang hera-herang le aa noan, “Aauu! Halas-sam kaim net in elia nia. Ama Lamtua Allah meman muun isi.”
Lamtua Yesus haman Lewi le muid Una
(Matius 9:9-13; Lukas 5:27-32)
13 Hidi na kon, Yesus lako pait se tubu Galilea suut ta. Kon atuli hut mamo maas tutnaal Una. Ta Un tekas deng Ama Lamtua Allah in koma ka.
14 Se na, muik atuli mes ngala Lewi, Alfius ana. Un daek se maan in baen bea bel pamarenta Roma la ka. Yesus maa lako deng na kon, Un ngat net Lewi. Ta Un tekan noan, “Maa, le muid Au!”
Ming Yesus aa ela kon, Lewi hangu le muid Un meman.
15 Hidi na kon, Yesus nol Un ima-ii las daad le kaa se Lewi uma, leo-leo nol Lewi tapan in sium bea ngas. Muik atuil didang pait, man atuil Yahudi las noken oen le atuil banan loꞌ, kon daad le kaa leo-leo nol oen se na. Deng atuil in daad le kaa leo-leo nas, muik atuli mamo man kom in hii-ming se Yesus.
16 Dedeng na, muik guru agama deng partei Farisi at ila lo, ngat net Yesus daad le kaa leo-leo nol atuil in sium bea, nol atuil in banan long nas. Kon oen keket Un ima-ii las noan, “Tasao le mi guru na daad kaa nol atuil in sium bea, nol atuil daat tas sia?”
17 Mo Yesus ming haup oen in keket ela ka, kon Un situs noan, “Atuil in ili kam, nuting dokter, mo atuil in banan son nas nuting dokter lo. Ta Auk maang taung atuil in banan lo ngas. Mo atuil man nataka apa ka noan, banan son nas lo.”
Lamtua Yesus in tui-tikang balu ka kisa deng atuil Farisi las in tui-tikang nga
(Matius 9:14-17; Lukas 5:33-39)
18 Oe mesan na, atuil deng partei agama Farisi las telang. Oen net Yuhanis in Sarain Atuli ka ima-ii las kon, telang. Mo oen ngat tam, Yesus ima-ii las telang el oen loꞌ. Kon nam oen maas tutnaal nol Yesus le keket noan, “Papa! Kaim telang. Yuhanis ima-ii las kon telang. Mo tasao le Paap anan nias telang lo kia?”
19 Kon Yesus situs noan, “Meman mi tanan son noan, eta muik fesat in sapa kam, atuil in haep pas telang loꞌ, molam oen kaa didiin silis. Eta noan sapa-bikloben na bii se la kam, taon elola ko oen kaa leo-leo. 20 Mo mam oe mesa, le atuil didang maa daek lai-niin sapa-bikloben na muna le, halas-sam un tapan nas nangan nam susa, tiata oen telang.”
21 Hidi nam Yesus nahdeh taplaeng kleta mesa, noan, “Atuli li tapan kitu balu le soon laok se kaod blaan lo. Ta lo kam eta basen nam, kitu balu ka naskumuꞌ le tao sait taplaeng kaod blaan na. 22 Ela kon, atuli sail tua balu laok se sapat pohen lo. Ta lo kam sapat ta hoen, le tua ka honong hidi. Tiata, tua balu kam musti salin laok se sapat balu.”† Alkitab dais Yunanin esa ka dul noan, “ui anggor balu ka boel salin laok se tas bulang blaan deken, ta lo kam hoen, lom sait.” [Yesus in tui oen ela ka, muik nahin noan, Un in tui-tikang balu ka, boel kutang nol atuil Farisi las in tui blaan na deken.]
Lamtua Yesus ima-ii las nul ael-gandum tom leol teen in dake
(Matius 12:1-8; Lukas 6:1-5)
23 Oe mesan na, tom nol atuil Yahudi las leol in kohe-kanas, Yesus nol Un ima-ii las laok deng klapa dales. Kon Un ima-ii las nul ael-gandum le kaa.✡Dehet Ulang deng Lalan in Nuli 23:25 24 Ti atuil Farisi las ngat net one, kon oen tek Yesus noan, “Tasao le Ku ima-ii las kaliut kit atoran agama la lia? Oen nul ael-gandum tom nol leol teen in dake! Mi boel tao ela deken!”
25-26 Un situs noan, “Mi nangan net upung Daud dehet ta lo ke? Dedeng na, ama Abiatar daid tuang deng tulu agama Yahudi las. Upung Daud nol un anan in muid una ngas tain seen didiin oen lubus isiꞌ. Kon oen taam lakos se Ama Lamtua Allah Hleep in Kohe-Kanas sa, le kat ruti man tulu agama las in bel Ama Lamtua son na le kaa. Molota, suma tulu agama las siis, man boel kaa ruti na. Mo atuil didang ngam, boel loꞌ. Neot na, upung Daud nol un anan in muid una ngas kaa, mo muik atuli in bel kula one loꞌ.”✡Samuel mesa la 21:1-6; Atorang deng Tulu Agama las 24:9
27 Hidim Yesus tek tapnaeng pait noan, “Mi boel nadidingun deken, Ama Lamtua Allah koet leol teen in dake le daid hangun, halin tulung kit atuli lia. Mo Un tao atuli li le suma muid atorang deng leol teen in dake na tuun loꞌ. 28 Tiata Auk niam mo, Atuling Baktetebes sa. Auk man muik hak le tek noan, atuli li bole tam boel in daek sa-saa lo, tom nol leol teen in dake.”

- Markus
- <
- 2
- >

*2:4 Oen nehe kas, dakes deng sa-saa man in kuat.

†2:22 Alkitab dais Yunanin esa ka dul noan, “ui anggor balu ka boel salin laok se tas bulang blaan deken, ta lo kam hoen, lom sait.”

✡2:23 Dehet Ulang deng Lalan in Nuli 23:25

✡2:25-26 Samuel mesa la 21:1-6; Atorang deng Tulu Agama las 24:9

© 2011 UBB